จุดเด่น จุดด้อยของสินทรัพย์ต่างๆ
โนฮาว : สวัสดีครับ
20 ส.ค. 2554

โนฮาว : สวัสดีครับ
โดย..แฟมิลี่ โนฮาว
ปูกะตอย : สวัสดีจ้า สบายดีมั้ย
โนฮาว : สบายดีครับ แล้วเธอล่ะช่วงนี้การลงทุนเป็นยังงัยบ้าง 
ปูกะตอย : ก็ดีนะ เพราะเราเน้นลงทุนระยะยาว แต่บางทีก็งงๆ กับการลงทุนอยู่เหมือนกัน 
โนฮาว : ทำไมล่ะ ก็ค่อยๆ ดูสิ ว่าแต่ว่างงเรื่องอะไร
ปูกะตอย : คือบางทีก็อยากจะลงทุนไปหมดทุกอย่าง แต่พอดูไปดูมา ก็รู้สึกว่าแต่ละสินทรัพย์การลงทุนก็มีดี มีด้อยแตกต่างกัน อย่างเงินฝาก หุ้น ทองคำ อะไรอย่างนี้
โนฮาว : โอเค เรื่องแบบนี้เป็นกันเกือบทุกคนนั่นแหละ คือเวลาลงทุนก็ลงทุนไปเลย แต่พอมาถึงจุดๆ หนึ่งก็เริ่มรู้ว่าทำไมสินทรัพย์นี้ดี แต่อันนี้ไม่ดี 
ปูกะตอย : งั้นว่ามาสิ
โนฮาว : อย่างเช่นเงินสด จะดีก็ต่อเมื่อเกิดความไม่แน่นอน อัตราดอกเบี้ยเป็นขาขึ้น แต่จะไม่ดีก็ต่อเมื่ออัตราเงินเฟ้อกำลังเป็นขาขึ้น หรืออย่างตราสารหนี้ จะดีก็ต่อเมื่อเกิดความไม่แน่นอน เศรษฐกิจชะลอตัว อัตราดอกเบี้ยขึ้นสูงสุดและกำลังจะปรับลดลง แต่จะไม่ดีก็ต่อเมื่ออัตราเงินเฟ้อเป็นขาขึ้น อัตราดอกเบี้ยอยู่ในระดับต่ำสุดและกำลังจะเป็นขาขึ้น
ปูกะตอย : แล้วหุ้นล่ะ
โนฮาว : ส่วนหุ้นนั้น จะดีก็ต่อเมื่อเศรษฐกิจกำลังจะฟื้นตัวและเป็นขาขึ้น อัตราดอกเบี้ยอยู่ในระดับต่ำ แต่จะไม่ดีก็ต่อเมื่อเศรษฐกิจเป็นขาลงหรือตกต่ำ และอัตราดอกเบี้ยอยู่ในระดับสูง
ปูกะตอย : ทองคำด้วย
โนฮาว : ทองคำ จะดีก็ต่อเมื่อเกิดความไม่แน่นอน อัตราเงินเฟ้อสูง ดอลลาร์อ่อนค่า แต่จะไม่ดีก็ต่อเมื่อดอลลาร์แข็งค่า
ปูกะตอย : อสังหาริมทรัพย์ด้วย
โนฮาว : อสังหาฯ นั้น จะดีก็ต่อเมื่อเศรษฐกิจกำลังจะฟื้นตัวและเป็นขาขึ้น อัตราเงินเฟ้อเป็นขาขึ้น แต่จะไม่ดีก็ต่อเมื่อเศรษฐกิจเป็นขาลงหรือตกต่ำ อัตราดอกเบี้ยอยู่ในระดับสูง
ปูกะตอย : ดีจริงๆ เลย งั้นวันนี้ขอตอบแทนด้วยการเลี้ยงข้าวมื้อกลางวัน ถ้าโอเค งั้นไปกันเลย m